b'\n_START_ARTICLE_\nHelikopterlege-saken\n_START_PARAGRAPH_\nHelikopterlege-saken eller MMS-lege-saken er en norsk straffesak der en tidligere lege ble d\xc3\xb8mt for misbruk og voldtekt av en rekke mindre\xc3\xa5rige jenter gjennom flere \xc3\xa5r, samt for pengeutpressing av en rekke menn. De kriminelle handlingene skjedde ved at mannen utgav seg for \xc3\xa5 v\xc3\xa6re mindre\xc3\xa5rig jente overfor b\xc3\xa5de mennene og jentene. Jentene ble lurt og presset til \xc3\xa5 sende seksualiserte bilder p\xc3\xa5 MMS i det de trodde de kommuniserte med en jevnaldrende jente. Disse bildene ble brukt i kommunikasjonen med mennene i saken, og p\xc3\xa5 grunnlag av seksualiserte bilder mennene sendte av seg selv kom mannen i posisjon til \xc3\xa5 presse dem for penger. Domfelte i saken, som var bosatt p\xc3\xa5 Hamar, jobbet som overlege ved Sykehuset Innlandet, og ble i oktober 2010 p\xc3\xa5grepet av politiet p\xc3\xa5 Norsk Luftambulanse sin base p\xc3\xa5 Domb\xc3\xa5s, hvor han hadde en mindre deltidsstilling. I media ble han omtalt som \xc2\xabhelikopterlegen\xc2\xbb og som \xc2\xabMMS-legen\xc2\xbb. Mannen ble i 2011 i Hedmarken tingrett og deretter i Eidsivating lagmannsrett d\xc3\xb8mt til 10 \xc3\xa5rs forvaring med 7 \xc3\xa5rs minstetid, til \xc3\xa5 betale 2,4 millioner kroner i erstatning og oppreisning til ofrene, og frad\xc3\xb8mt autorisasjonen som lege p\xc3\xa5 ubestemt tid. Anken til H\xc3\xb8yesterett ble avvist i mars 2012, og dommen ble dermed rettskraftig.\n_START_SECTION_\nTiltale\n_START_PARAGRAPH_\nMannen ble tiltalt for \xc3\xa5 ha lurt 22 jenter og kvinner til \xc3\xa5 sende nakenbilder av seg selv, samt utpressing av 12 menn. De fleste av jentene var i alderen 14 \xc3\xa5r da de ble kontaktet. Han ble videre tiltalt for \xc3\xa5 ha bef\xc3\xb8lt brystene til ei 13 \xc3\xa5r gammel jente mens hun l\xc3\xa5 i narkose p\xc3\xa5 Elverum sykehus, og for \xc3\xa5 ha hatt samleie med en mindre\xc3\xa5rig jente.\n_START_SECTION_\nDiagnose\n_START_PARAGRAPH_\nDe rettsoppnevnte sakkyndige, psykiater Michael Setsaas og psykolog Jim Aage N\xc3\xb8ttestad, gav tiltalte diagnosen pedofili og dyssosial personlighetsforstyrrelse med sadomasochistiske trekk. De sakkyndige fastslo at mannen vil trenge langvarig behandling for sin diagnose, opp mot 20 \xc3\xa5r._NEWLINE_Riktigheten av diagnosene har v\xc3\xa6rt omdiskutert, og b\xc3\xa5de kriminalomsorgen og statsadvokaten innstilte til l\xc3\xb8slatelse ved dommens minstetid. Ved l\xc3\xb8slatelse ble det vurdert at det ikke foreligger fare for gjentagelse og at mannen ikke oppfyller noen diagnosekriterier.\n_START_SECTION_\nDom\n_START_PARAGRAPH_\nTiltalte ble i juli 2011 d\xc3\xb8mt i Hedmarken tingrett for alle forholdene i tiltalen, herunder 7 voldtekter av mindre\xc3\xa5rige jenter. Straffen ble satt til 10 \xc3\xa5rs forvaring med en minstetid p\xc3\xa5 sju \xc3\xa5r. Mannen ble d\xc3\xb8mt til \xc3\xa5 betale en samlet erstatning og oppreisning p\xc3\xa5 kr. 1 850 000 til 22 jenter, samt kr. 554 000 i samlet erstatning til i alt 12 menn, i tillegg til at han ble frad\xc3\xb8mt retten til \xc3\xa5 praktisere som lege eller ha annet arbeid innen helsevesenet p\xc3\xa5 ubestemt tid. Domfelte anket saken, men fikk bare pr\xc3\xb8ve skyldsp\xc3\xb8rsm\xc3\xa5let i voldtektene han er d\xc3\xb8mt for. Ankesaken kom opp i Eidsivating lagmannsrett, hvor tiltalte 17. november 2011 igjen ble d\xc3\xb8mt for voldtektene. 22. desember 2011 ble straffeutm\xc3\xa5lingen forkynt: Mannen ble id\xc3\xb8mt samme straff i lagmannsretten som han fikk i tingretten. I mars 2012 avviste H\xc3\xb8yesteretts ankeutvalg anken i saken.'